‘Boere wys Suid-Afrikaners gee nog om vir mekaar’Die skoolbus wat deur vloedwater meegesleur is. Foto: Facebook Volgens adv. Anton Alberts, voorsitter van die VF Plus, is dit nieteenstaande verdelende uitsprake van sommige politici. “In dié voorval, waarin vloedwater ŉ bus vol skoolkinders van ’n laagwaterbrug afgedruk het, het boere van die omgewing uit eie inisiatief hulle na die toneel gehaas en ure lank gespook om die kinders met ŉ trekker na veiligheid te bring. Al die kinders is van die Weiveld Hotel-landbouskool.” Tydens die reddingspoging is een van die boere deur die vloedwater meegesleur en kon hy self moontlik omgekom het indien hy nie ŉ reddingsbaadjie aangehad het nie. Volgens Alberts dien ŉ voorval soos dié as bewys dat daar nog groot welwillendheid onder Suid-Afrika se mense van alle rasse bestaan. “Die boere het nie gevra wat die kleur van die kinders is nie. Hulle het bloot ingespring en gehelp. Selfs al was van hulle se eie lewe in gevaar. So ŉ voorval belig ook opnuut die skokkende onvanpastheid van sekere politici se verdelende uitsprake. Dit dui daarop dat hulle bereid is om groot rassewrywing te veroorsaak bloot om goedkoop politieke punte vir eie gewin aan te teken,” het Alberts gesê.